ทิสโก้เมินแข่งราคา ดันส่วนแบ่งรถ9%
แบงก์ทิสโก้เมินแข่งลดดอกเบี้ย ยึดบริการดึงลูกค้า ดันเป้ากินส่วนแบ่งตลาด 9% จากยอดขายรถทั้งปี
14 พ.ย. 2559

แบงก์ทิสโก้เมินแข่งลดดอกเบี้ย ยึดบริการดึงลูกค้า ดันเป้ากินส่วนแบ่งตลาด 9% จากยอดขายรถทั้งปี
นายรุ่งโรจน์ จรัสวิจิตรกุล ผู้อำนวยการอาวุโส หัวหน้าบริหารผลิตภัณฑ์และการตลาด ธนาคารทิสโก้ เปิดเผยว่า ธนาคารยังคงตั้งเป้าปล่อยสินเชื่อเช่าซื้อให้ได้ส่วนแบ่งตลาด 9% จากจำนวนยอดขายรถยนต์ทั้งหมดในปีนี้ที่คาดว่าจะอยู่ที่ประมาณ 7.3 แสนคัน โดยใช้กลยุทธ์ด้านบริการและอำนวยความสะดวกให้กับลูกค้าเป็นหลัก แทนการแข่งขันด้านราคา
ทั้งนี้ ธนาคารจะไม่ใช้กลยุทธ์ด้านอัตราดอกเบี้ยต่ำเพื่อดึงดูดลูกค้า เนื่องจากปัจจุบันอัตราดอกเบี้ยเช่าซื้อแบบคงที่อยู่ในระดับต่ำอยู่แล้ว เฉลี่ยประมาณ 2.5% และหากคิดเป็นอัตราดอกเบี้ยแบบลอยตัวลดต้นลดดอก เฉลี่ยประมาณ 4.5% เท่านั้น ซึ่งเป็นผลมาจากการแข่งขันที่สูง ขณะที่ต้นทุนจริงๆ อัตราดอกเบี้ยคงที่ควรอยู่ที่ประมาณ 3% หากธนาคารลงไปแข่งด้านดอกเบี้ยกับคู่แข่ง อาจส่งผลกระทบทางลบต่อผลการดำเนินงานได้
“ในช่วงที่ผ่านมายอดขายรถยนต์ใหม่เฉลี่ยเดือนละ 6 หมื่นคัน เราก็ทำส่วนแบ่งตลาดได้ 8% กว่าๆ ดังนั้นช่วงเวลาที่เหลือจึงต้องเร่งทำส่วนแบ่งตลาดให้ได้ 9-12% หรือมากกว่า 5,400 คัน/เดือน เพื่อให้ตลอดทั้งปีจะได้ส่วนแบ่งตลาดเฉลี่ย 9% หรือประมาณ 6.5 หมื่นคันให้ได้” นายรุ่งโรจน์ กล่าว
อย่างไรก็ตาม ธนาคารไม่ได้พิจารณาแค่เรื่องส่วนแบ่งการตลาดเพียงอย่างเดียว แต่ต้องดูถึงผลตอบแทนด้วย โดยเฉพาะคุณภาพของหนี้ที่ไม่ก่อให้เกิดรายได้ (เอ็นพีแอล) ที่ปีนี้ตั้งเป้าไม่ให้เกิน 3% ซึ่งครึ่งปีแรกสามารถปรับลดลงมาอยู่ที่ 3% ดีขึ้นจาก 3.8% ของช่วงเดียวกันปีก่อน ปัจจุบันธนาคารมีสัดส่วนลูกค้าต่างจังหวัด 60% และกรุงเทพฯ 40%